Camera Deputaților a cheltuit cu aleșii peste 51 de milioane de lei în prima jumătate a anului, informează Agerpres.



Mai precis, cheltuielile cu deputații s-au ridicat la valoarea de 51.039.701 de lei. În iunie s-au înregistrat cele mai mari cheltuieli - 8,8 milioane de lei, iar cele mai mici în ianuarie.



Sumele includ veniturile, diurna pentru deplasarea la Palatul Parlamentului și în circumscripțiile electorale, cazarea, transportul, telefonia mobilă, salariile personalului angajat în cadrul birourilor parlamentare, bunuri și servicii tot pentru birourile parlamentare și deplasările în străinătate.



Deputații au avut venituri totale de 11.300.903 de lei. Pentru diurna privind deplasarea s-au cheltuit 3.510.100 de lei, iar pentru cazare s-au dat 7.457.913 de lei. Transportul a costat 3.106.405 de lei, iar telefonia mobilă 123.054 de lei.



Cheltuielile pentru salariile personalului angajat în birourile parlamentare și pentru bunuri și servicii tot pentru birourile deputaților au fost de 24.080.422 de lei.



Peste 330.000 de lei au costat deplasările în străinătate ale deputaților.



